વય:સંધિકાળે પહોંચેલા માણસની વાત છે આ. આજના પરિપ્રેક્ષ્યમાં જોઈએ તો કવિએ જે સત્તાવનની વયનો ઉલ્લેખ કર્યો છે એ ગાળો હવે પાંસઠ – સિત્તેરનો ગણાય. આ ઉંમરની આળેગાળે પહોંચેલા માણસની સ્થિતિ સમાજ અને કુટુંબમાં બહુ અજીબ હોય છે. એના માટે બધા એમ જ વિચારે કે હવે તો આ દયાધરમ, પૂજાપાઠ, વૈદ્ય-હકીમ, ગામગપાટા અને ફાકી-ઓસડની ઉંમર. આ ઘરડા-મંડળો અને લાફિંગ ક્લબોમાં જઈને યેનકેનપ્રકારેણ સમય પસાર કરવાની ઉંમર. આ ગમે તેવા હવાતિયા મારી શરીરને ટકાવી રાખવાની ઉંમર. આ મુકામે પહોંચેલા માણસ માટે વળી ભવિષ્ય કેવું ? આવો માણસ પોતાના ઓરતા, ઉમંગ, ઇચ્છાઓની વાતો કરે તો અટ્ટહાસ્યપૂર્વક એને ઉડાવી દેવામાં આવે, ઉતારી પાડવામાં આવે. માત્ર પરલોક વિષે વિચારવાની ઉંમરે વાસનાઓની વાત વિચારો છો! નરકમાં જશો નરકમાં!